Document ID: 32005R2026

32005R2026
L 327/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2026/2005 AL COMISIEI
din 13 decembrie 2005
privind deschiderea, pentru anul 2006 și anii următori, a unui contingent tarifar la importul în Comunitatea Europeană al anumitor mărfuri provenite din Turcia, care rezultă din prelucrarea produselor agricole reglementate de Regulamentul (CE) nr. 3448/93 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din prelucrarea produselor agricole (1), în special articolul 7 alineatul (2),
întrucât:
(1)
Decizia (CE) nr. 1/97 a Consiliului de Asociere CE-Turcia din 29 aprilie 1997 privind regimul aplicabil anumitor produse agricole prelucrate (2) stabilește, în scopul favorizării dezvoltării schimburilor în conformitate cu obiectivele uniunii vamale, un contingent anual ca valoare pentru importul în Comunitate al anumitor paste făinoase provenite din Turcia. Acest contingent este deschis pentru anul 2006 și anii următori și admiterea la acesta este subordonată prezentării unui certificat de circulație A.TR. în temeiul Deciziei nr. 1/2001 a Comitetului de cooperare vamală CE-Turcia din 28 martie 2001 de modificare a Deciziei nr. 1/96 privind modalitățile de aplicare a Deciziei nr. 1/95 a Consiliului de Asociere CE-Turcia (3).
(2)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (4) stabilește normele de gestionare a contingentelor tarifare. Ar trebui asigurat faptul că aceste contingente tarifare deschise prin prezentul regulament sunt gestionate în conformitate cu respectivele norme.
(3)
Măsurile prevăzute de prezentul regulament sunt conforme cu avizul Comitetului de gestionare a chestiunilor orizontale privind schimburile de produse agricole prelucrate care nu sunt incluse în anexa I la tratat,
ADOPTĂ PREZENTUL REGULAMENT:
Articolul 1
Contingentele tarifare comunitare anuale pentru importul mărfurilor provenite din Turcia și indicate în anexă sunt deschise pe perioada 1 ianuarie - 31 decembrie 2006 și 1 ianuarie - 31 decembrie din anii următori în condițiile precizate în prezenta anexă.
Admiterea pentru acordarea acestor contingente tarifare este condiționată de prezentarea unui certificat de circulație A.TR. în temeiul Deciziei nr. 1/2001 a Comitetului de cooperare vamală CE-Turcia.
Articolul 2
Contingentele tarifare comunitare prevăzute la articolul 1 sunt gestionate de Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 decembrie 2005.

Labels: 3
17
18